Jann Sjursen (KRF), 2000-05-04:
Indledningsvis vil jeg da godt i forlængelse af de seneste to ordføreres debat godt tilslutte mig det kor, der vist opstod mellem fru Margrete Auken og hr. Keld Albrechtsen.
Om min deltagelse i koret så forskønner det eller ej, skal jeg lade være uvist.
Men jeg synes i hvert fald, det i høj grad er relevant også i forhold til den problemstilling, vi diskuterer her i forespørgslen, at få belyst spørgsmålet omkring patentering, sådan som de to ordførere var inde på det.
Dernæst vil jeg godt også sige tak til regeringen for redegørelsen i dag og også til regeringen og det grønlandske hjemmestyre for den meget solide indsats, som jeg mener der er gjort på området vedrørende kampen for at sikre de oprindelige folks sociale og økonomiske vilkår og også rettigheder.
Jeg synes, det er helt åbenbart, at Danmark i kraft af rigsfællesskabets geografiske udstrækning og befolkningsmæssige sammensætning dér har en særlig forpligtelse, også en særlig forpligtelse i forhold til det arktiske område, til at gå i front på det her område.
Jeg er enig med ministeren for udviklingsbistand i, at tiden nu er inde til et serviceeftersyn, som også har været planlagt, og det er meget vigtigt, at det serviceeftersyn på strategien for dansk støtte til oprindelige folk sker parallelt med de drøftelser, der føres i øjeblikket, overvejelser, der gøres i relation til opfølgning på Strategi 2000, de drøftelser, skal føre frem til en ny strategi, Partnerskab 2000.
Når det er relevant, er det jo selvfølgelig, fordi en lang række af de ting, som vi diskuterer i relation til Partnerskab 2000 om danske bistandsaktiviteter, også bistandsaktiviteter i øvrigt set i et bredere perspektiv, jo selvfølgelig også direkte og indirekte ofte kommer til at berøre de oprindelige folk.
Derfor er det vigtigt, at disse to strategier ikke modarbejder hinanden, men netop ses i relation til hinanden.
Danmark har gjort en forskel internationalt på spørgsmål omkring oprindelige folk, og jeg synes også, at det er vigtigt, som ministeren var inde på i sin tale, at man netop har det internationale perspektiv klart foran sig.
Det er i de internationale organer, der for alvor skal flyttes noget.
Derfor er vi da fra Kristeligt Folkepartis side også overordentligt glade for, at vi nu er godt på vej i forhold til oprettelsen af et permanent forum for oprindelige folk. Det er helt afgørende, at det sker i FN-regi, men også at den verdenserklæring, som har været undervejs i en række år, hvor man nu er kommet ind i mere substantielle drøftelser, bliver til noget.
Det vil jo ligesom være løftestang for at tage fat også på noget mere konkret og operativt ikke alene i FN-regi, men altså også i andre internationale fora, når først den erklæring er på plads og vedtaget.
Med disse ord vil jeg sige, at vi fra Kristeligt Folkepartis side vil gå konstruktivt og positivt ind i revision af strategien vedrørende oprindelige folk, og vi glæder os over, at der i Folketinget i det hele taget - også fordi vi altså ser på det som et rigsfællesskabsanliggende - er så bred opbakning til det også med den indsats, som der ydes fra vores nordatlantiske og især grønlandske medlemmer af Tinget, som jeg også godt ved denne lejlighed vil takke for den indsats, de har gjort på området her, også for at holde Folketinget fast på, at Danmark skal være med til at gøre en forskel internationalt på det her område.